ईशांत को कोई फिटनेस समस्या नहीं : टीम प्रबंधन  
ईशांत शर्मा की फिटनेस को लेकर चिंताओं को खारिज किया है। ईशांत पहले अभ्यास मैच के शुरूआती दिन 5-3 ओवर करने के बाद मैदान से चले गए थे।
भारतीय टीम प्रबंधन ने ईशांत शर्मा की फिटनेस को लेकर चिंताओं को खारिज किया है। ईशांत क्रिकेट ऑस्ट्रेलिया अध्यक्ष एकादश के खिलाफ पहले अभ्यास मैच के शुरूआती दिन 5-3 ओवर करने के बाद मैदान से चले गए थे।  टीम अधिकारियों ने हालांकि कहा कि ईशांत को अपने टखने से पट्टी हटानी थी जो ढीली हो गई थी और वह असहज महसूस कर रहे थे।  उन्होंने कहा कि ईशांत को मैच में छह ओवर ही फेंकने थे लिहाजा तीन गेंद के लिये उनका वापिस आना बेमानी था।  टीम के मीडिया मैनेजर ने कहा कि उसे कोई चोट नहीं लगी है जबकि सहयोगी स्टाफ के एक अन्य सदस्य ने कहा कि पिछले 24 घंटे में टीम की व्यस्तता ही इस बाधा का कारण थी।  भारतीय खेमे के लिये अच्छी बात यह थी कि ईशांत सीमारेखा के पास आराम से चहलकदमी करते दिखे। ईशांत ने अपने 5-3 ओवर में सिर्फ सात रन दिये लेकिन कोई विकेट नहीं ले सके।